Udtalelse om Kommissionens forslag til Rådets direktiv om kvaliteten af drikkevand (96/C 100/26)

Regionsudvalget besluttede den 19. juli 1995 under henvisning til EF-traktatens artikel 198 C, at afgive en initiativudtalelse om det ovennævnte emne.

Det forberedende arbejde henvistes til Underudvalg 5 »Fysisk Planlægning, Miljø og Energi«, der udpegede Henning Tellerup til ordfører.

Regionsudvalget vedtog på sin 9. plenarforsamling den 20.-21. september 1995 (mødet den 21. september 1995) følgende udtalelse.

Baggrund for forslaget

Formålet med at fremsætte direktivforslaget er at forenkle, kodificere og ajourføre det gældende direktiv 80/778/EØF om kvaliteten af drikkevand.

Det er således hensigten at tilpasse direktivet til den videnskabelige og teknologiske udvikling.

Samtidig skal direktivet bringes i overensstemmelse med traktaten om Den Europæiske Union, herunder navnlig nærhedsprincippet som følge af bestemmelsen i traktatens artikel 3 B om, at Fællesskabet kun handler i det omfang, det er nødvendigt for at nå traktatens mål, således at vægten lægges på overholdelse af væsentlige kvalitets- og sundhedsparametre, og at det overlades til medlemsstaterne frit at tilføje de supplerende parametre, de måtte finde hensigtsmæssige.

I overensstemmelse med nærhedsprincippet kræver forskellene i de naturlige og socioøkonomiske træk i Unionens forskellige regioner, at de fleste beslutninger om kontrol, analyse og de foranstaltninger, der skal træffes for at afhjælpe manglerne, træffes på lokalt, regionalt eller nationalt plan.

Hovedsigtet med direktivet er at beskytte menneskers sundhed, hvorfor retsgrundlaget er artikel 130 S i traktaten.

Baggrund

Forsyning af befolkningen med drikkevand er et væsentligt interesse- og kompetenceområde for regionale og lokale myndigheder.

Fastsættelse af retningslinjer for drikkevandsforsyningen har derfor regionale og lokale myndigheders bevågenhed. Retningslinjer har betydning for myndighedernes kompetenceudøvelse som miljømyndighed og i nogle lande som forsyningsansvarlig, ligesom de påvirker lokalsamfundenes økonomi.

Bemærkninger

1. Regionsudvalget hilser det velkommen, at Rådets direktiv om kvaliteten af drikkevand er revideret med det hovedformål at bringe direktivet i overensstemmelse med traktaten om oprettelse af Den Europæiske Unions tekst vedrørende nærhedsprincippet og forsigtighedsprincippet.

Regionsudvalget bifalder således, at der med direktivet alene stilles krav til opfyldelse af parametre, som anses for at være væsentlige for beskyttelsen af forbrugernes sundhed i hele Fællesskabet, mens strengere normer og normer for supplerende parametre kan fastsættes decentralt i overensstemmelse med regionale eller lokale forhold.

Regionsudvalget bifalder ligeledes, at der med direktivet opstilles en mere fleksibel lovgivningsmæssig ramme, inden for hvilken de udøvende myndigheder kan træffe udbedrende foranstaltninger til beskyttelse af befolkningens sundhed.

2. Regionsudvalget er enig i, at direktivforslaget bør have hjemmel i artikel 130 S, da hovedsigtet er at beskytte befolkningens sundhed. Uanset dette betragtes drikkevand som en vare, der bør kunne omsættes frit over grænserne.

Regionsudvalget finder, at det er vigtigt at fastholde, at hovedsigtet med direktivet er menneskers sundhed, beskyttelse af forbrugere og miljøbeskyttelse.

Regionsudvalget finder, at indførelse af frihandelsklausulen i direktivet vil betyde, at det principielle i, at direktivet nu er et 130 S-direktiv, svækkes.

3. Regionsudvalget bifalder, at medlemsstaterne får mulighed for at fastsætte strengere normer end dem, Kommissionen foreslår, samt for at tilføje sekundære parametre, såfremt lokale forhold kræver det. Regionsudvalget mener, at det er rimeligt at kræve, at de kompetente myndigheder skal give underretning om arten og omfanget af sådanne skærpede eller supplerende parametre. Regionsudvalget mener dog ikke, at det er rimeligt, at sådanne ændringer kræver Kommissionens godkendelse, inden de kan gennemføres.

4. Regionsudvalget finder, at det er vigtigt, at valget af parametre, som skal sikre den generelle drikkevandskvalitet i hele Fællesskabet, er de nødvendige og tilstrækkelige.

Parameterværdierne skal måles ved hjælp af metoder, der sikrer samme kvalitet i alle medlemsstaterne, og efter den bedste tilgængelige teknik. Derfor bør der i bilag III ikke blot angives kvalitetskrav, men tillige til vejledning en metode, om muligt standardiseret af Den Europæiske Standardiseringsorganisation (CEN), som gør det muligt at overholde de kvalitetskrav, der er angivet i tabel 2.1.

I øvrigt mener Regionsudvalget ikke, at de metoder, der er fastsat i punkt 3 til måling af mikrobiologiske parametre, svarer til den bedste tilgængelige teknik, og at de tager hensyn til det igangværende arbejde i Den Europæiske Standardiseringsorganisation (CEN).

5. Regionsudvalget bifalder en forenkling, der bl.a. kan føre til, at gennemførelse af direktivforslaget ikke bliver unødigt omkostningstungt, men skal advare mod, hvis vigtige oplysninger om vandets kvalitet undlades.

Parametervalget i direktivet bør således udvides med krav om analyse under konstant kontrol af velkendte mikrobiologiske parametre, der generelt anses for at kunne påvise, om drikkevandet kan indeholde sygdomsfremkaldende kim.

6. Vand med målbart indhold af pesticider bør som udgangspunkt ikke anvendes i drikkevandsforsyningen.

Regionsudvalget støtter derfor, at den nugældende parameterværdi for drikkevandets indhold af pesticider fastholdes i direktivforslaget uden mulighed for opblødning.

Regionsudvalget skal desuden gøre opmærksom på, at pesticidnedbrydningsprodukter formodes at have samme sundhedsmæssige effekt på mennesker som pesticiderne selv.

Parameterværdien for det totale indhold af pesticider i drikkevandet er ikke medtaget i direktivforslaget.

Da der i dag ikke foreligger tilstrækkelige videnskabelige undersøgelser om pesticiders samvirkende effekt på menneskers sundhed, anbefaler Regionsudvalget, at den hidtidige parameterværdi for totalpesticidindhold fastholdes, idet forsigtighedsprincippet bør lægges til grund i sådanne tilfælde.

7. Set ud fra et sundhedsmæssigt synspunkt, og især hvad angår spædbørns sundhed, bifalder Regionsudvalget, at det foreslås at nedsætte parameterværdien for bly, og at dette problem med rette anses for et nøgleproblem. Det erkendes, at værdien foreslås med det formål at opnå blyfrit vand på længere sigt. Blykoncentrationer i postevand varierer betydeligt alt efter de lokale forhold.

Derudover anerkender ØSU tillige, at en del af blyindholdet i drikkevandet stammer fra husholdningernes vandrør, og at en generel udskiftning af blyrør vil indebære store omkostninger for husholdningerne. På mellemlang sigt kan der opnås betydelige fald i blykoncentrationerne ved at ændre behandlingen af vand kombineret med udskiftning af blyrør.

Regionsudvalget lægger vægt på, at de materialer, der anvendes som erstatning for blyrørene, uden undtagelse udvælges med omhu. Erstatningsmaterialer, der skal i kontakt med drikkevand, skal vælges på grundlag af det kriterium, at de kun i ubetydelig grad må bidrage til blykoncentrationerne.

Regionsudvalget lægger endvidere stor vægt på, at mens forslaget omhandler de offentlige vanddistributionsnet, er der ikke noget krav om parameterværdier for bly i vand fra haner, som andre er ansvarlige for, f.eks. private, skoler, hospitaler, restauranter, levnedsmiddelindustrien osv. For at alle blyrør kan udskiftes så hurtigt som muligt, anmoder Regionsudvalget om, at der stilles EU-midler til rådighed for at fremme en total udskiftning af bly.

8. Tetrachlorethen og trichlorethen er kendte forureninger fra industriel aktivitet og forekommer ofte i råvand i bynære områder. Stofferne er mistænkt for at indebære kræftrisiko for mennesker.

Regionsudvalget anbefaler derfor, at parameterværdierne skærpes.

9. Desinfektionsbiprodukters tilstedeværelse i drikkevandet er ikke ønskelig, men en nødvendighed, så længe alternative desinfektionsmåder ikke er udviklet og bragt i anvendelse.

Regionsudvalget anbefaler, at bilaget suppleres med en vejledende værdi for stofferne, fastsat ud fra deres kendte toksikologiske virkning. Dette vil kunne medvirke til en sådan udvikling.

10. Tilvejebringelse af godt og sundt drikkevand i Europa er et vigtigt emne, der har befolkningens bevågenhed, og Regionsudvalget finder, at oplysning og rådgivning på dette område er af stor vigtighed.

Regionsudvalget bifalder derfor direktivets forslag om bedre information af borgerne om drikkevandskvaliteten.

Konklusion

Som konklusion udtaler Regionsudvalget sin støtte til Kommissionens forslag til Rådets direktiv om kvaliteten af drikkevand (KOM(94) 612 endelig udg.) med følgende bemærkninger:

1. Regionsudvalget anbefaler, at proceduren i forbindelse med fastsættelse af skærpede og supplerende drikkevandskvalitetskrav indskrænkes til en pligt til at underrette Kommissionen.

2. Regionsudvalget anbefaler, at det ved parametervalget sikres, at drikkevandet har den fornødne mikrobiologiske kvalitet.

3. Regionsudvalget foreslår, at analyseparameteren for summen af pesticider fastholdes, og at pesticiders nedbrydningsprodukter ligeledes omfattes af direktivet.

4. Regionsudvalget anser det for positivt, at blyparameterværdien skærpes af hensyn til befolkningens sundhed, men skal samtidig gøre opmærksom på, at de betydelige omkostninger, der er forbundet med at opfylde kravet, forudsætter en form for fællesskabsøkonomi.

5. Regionsudvalget anbefaler, at forsigtighedsprincippet bør vægtes højt i sammenhæng med fastsættelse af parameterværdier for stofferne trichlorethen og tetrachlorethen.

6. Regionsudvalget finder, at direktivet bør inspirere til, at der søges udviklet og anvendt alternative desinfektionsmetoder.

7. Regionsudvalget er af den opfattelse, at såfremt kvaliteten af drikkevandet er påvirket, skal råvandet inddrages i undersøgelserne af årsagen.

8. Regionsudvalget mener, at sulfitreducerende clostridier er en nyttig indikatororganisme, som dog ikke anses for pålidelig som primær forureningsindikator. Derfor anbefaler WHO, at den ikke anvendes i rutinekontrol. Følgelig henstilles det, at denne parameter flyttes fra Bilag I, del A til bilag I, del C, og at den eksisterende parameterværdi på <1/20 ml bibeholdes.

9. Regionsudvalget bifalder den ændrede parameterværdi for nitrit, hvor der foretages chloraminbehandling, da denne ændring vil bidrage til at reducere produktionen af chloroform og bromdichlormethan (desinfektionsbiprodukter).

10. Regionsudvalget bifalder forslaget om øget gennemsigtighed i anvendelsen af direktivet.

11. Af hensyn til en forebyggende beskyttelse af drikkevand anser Regionsudvalget det for nødvendigt, at alle direktiver vedrørende vandbeskyttelse, især direktiverne om grundvandet, overfladevand og drikkevand samt direktivet om markedsføring af plantebeskyttelsesmidler sammenholdes og gøres kompatible på et højt beskyttelsesniveau.

Bruxelles, den 21. september 1995.

Jacques BLANC

Formand for Regionsudvalget